ДЕНЯТ НА НАРОДНИТЕ БУДИТЕЛИ – ДЕН ЗА ПОЧИТ И РАЗМИСЪЛ

Денят на народните будителите е различен празник в националния календар. Той не е просто ден на почит към духовните водачи, превели своя народ през епохи на слава и поражения; на възход и упадък. Той е празник на паметта, който провокира размисъл – доколко сме съхранили създаденото от тях, но и доколко сме будниднес. Първите будители са възрожденските духовници и учители; стихотворци и публицисти; първите учени и изследоветели във всички области, създали усещане за духовна съобщност, отворили нови хоризонти на познание и маркирали неподозирани пътища за обществено развитие. В сложната епоха на Българското възраждане, разпъната между високите национални идеали и робската ленност те патетично призовават своя народ **„от сън дълбок се събуди“.** Опозицията между съня и пробуждането се превръща не само в емблематичен знак на Възраждането, тя преминава като червена нишка през цялата ни историческа съдба насетне, събирайки най-характерните и устойчиви черти от българската народопсихология.

Дългоочакваната свобода поставя нови предизвикателства пред буднатаинтелигенцията. Тя чертае пътищата за излизане от дълбоката сянка на застоя и изолацията, труди се да направи от българите равностойни и достойни граждани на стара Европа, да изгради здравия обществен, политически и културен фундамент на новата държава. И успява: с помоща и на Българското книжовно дружество, първообразът на нашата Академия, събрала духовния елит и последователно реализираща заветите на своите учредители. Но събудилият се от своя робски сън български човек е твърде обсебен от политическите страсти, от партийните борби и от амбицията си да завладее нови пазари с гюлчетата розово масло (всичко така блестящо описано във вечно актуалния „Бай Ганьо“), за да си спомня или да почита своите будители. Тъжна в своята мизерна бедност е съдбата на останалите анонимни високообразовани просветители и на поборниците за националната свобода, трагична е на тези, които стават част от политическата класа. Нека си припомним: не Стефан Стамболов, съавторът на Христо Ботев в първата им стихосбирка „Песни и стихотворения от Ботйова и Стамболова“, възкресява неговото име и поезия след Освобождението, въпреки че е министър-председател, а Захари Стоянов, но парадоксално неговите „Записки по българските въстания“, въпреки че е председател на Народното събрание, се превръщат в литературна класика 23 години след внезапната му смърт в Париж. Куршум, предназначен за политически опонет, покосява Алеко Константинов. Всъщност пантеонът на незабравата, превърнал се в устойчива национална митология чрез „Епопея на незабравените“, създава монументалното творческото дело на будителя с възрожденска мисия Иван Вазов, също стоически понесал не малко хули от своите съвременници.

Едва през 20-те години на ХХ век – време на духовен разцвет, но и на чувство за вина пред позабравените идеали на миналото; на европейско самочувствие, но и на възродена гордост от родното*,* провокират потребност в българското общество да създаде нов празник. Известно е, че указът за учредяване на *Ден на народните* *будители* е внесен от тогавашния министър на Народното просвещение Стоян Омарчевски през 1922 г. По-малко познат обаче е фактът, че след преврата през 1923 г. на министър Омарчевски е отредена типичната съдба на български будител – той е хвърлен в затвора, а после напълно забравен. Но този негов прозорлив държавнически акт остава в националната памет, защото Денят на народните будители създава онази толкова важна за една цивилизована европейска държава сакрална връзка между история, култура и политика.

Календарният ден на празника също не е избран случайно. Патрон на народните будители е духовният пазител на българския народ св. Йоан Рилски. Неговата съдба на отшелник и Чудотворец, като че ли по един неведом начин бележи и съдбата на истинските будители и в миналото, а много често и сега – безсребърници, отдадени на своята духовна мисия, самотни и неразбранив своето време, но създаващи дълга историческа верига, която не се прекъсва, а само се допълва с имена.

Тяхното дело и биографии напомнят, че социокултурното развитие, научният и общественият прогрес не се самопораждат, те се създават от личности, които вграждат в тях своя дух, интелект, емоции и труд. `

Но кои са будителите днес – това е най-често задавания въпрос. Очакванията към тях са разнопосочни – да говорят на висок глас за проблемите на съвременното общество или да запазват интелектуална дистанция; да бъдат анонимни добротворци или да търсят ярките публични жестове на изява. Със сигурност хората от ХХІ век вече не са затворени само в тесните рамки на родното, не страдат от синдрома на летаргичния сън, защото отвореното информационно общество ни държи постоянно будни. Ние сънуваме наяве кошмарите на нашето време – омразата, разделението, тероризма, пандемията и търсим своите духовни убежища.

Съвременният човек е превъзбуден от своята постоянна будност. Но дали тя е продуктивна? Или все по-очевидно ни липсва едно истинско духовно будителство, една пречистваща пробуда, която да ни отвори отдавна очаквани пространства без ретроутопии, но и без наивна вяра в нови идоли. Именно това е ролята на днешните будители.

И аз, уважаеми колеги, вярвам, че те са сред нас – учените откриватели, обречените на българската култура и общество изследователи, творците от всички области на изкуството, учителите, лекарите, университетските ни колеги. Всички ние, които се опитваме да запазим завещаната ни от първобудителите културна памет и да следваме техните завети – да не допускаме бъдеще без национална наука и култура. Да напомняме, че будителството не е само празничен ден, то е делнична отдаденост и съдбовна мисия.

**Честит празник истински будители!**

1.11.2021 г. доц. д-р Елка Трайкова